Basa Tegal pancèn rada padha karo basa Banyumas (ngapak) yaiku ing kosakatané. Nanging akèh masarakat Tegal kang ora gelem ingaran wong "ngapak", sebab nyata-nyata dialèké béda. Masarakat sing migunakaké basa Tegal yaiku: sisih lor kabupatèn Tegal, kutha Tegal, sisih kulon kabupatèn Pemalang, lan sisih wétan kabupatèn Brebes. Konggrès basa Tegal sepisanan dianakaké déning pamaréntah kutha Tegal tanggal 4 April 2006, ing hotèl Bahari Inn. Adicara sing digagas déning Yono Daryono iku nekakaké tokoh-tokoh antarané SN Ratmana (cerpenis), Ki Enthus Susmono (dhalang Tegal), Eko Tunas (juru gurit Tegal), Dwi Ery Santoso (Puisi dan Sutradara).Tujuan digelar kongrès iku yaiku kanggo ngangkat status dhialèk Tegalan dadi basa Tegal.